CELEX: 62021TN0717
Language: el
Date: 2021-11-08 00:00:00
Title: Υπόθεση T-717/21: Προσφυγή της 8ης Νοεμβρίου 2021 — ICA Traffic κατά Επιτροπής

3.1.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 2/51
            
         
      Προσφυγή της 8ης Νοεμβρίου 2021 — ICA Traffic κατά Επιτροπής
      (Υπόθεση T-717/21)
      (2022/C 2/71)
      Γλώσσα διαδικασίας: η γερμανική
      
         Διάδικοι
      
      
         Προσφεύγουσα: ICA Traffic (Ντόρτμουντ, Γερμανία) (εκπρόσωποι: S. Hertwig και C. Vogt, δικηγόροι)
      
         Καθής: Ευρωπαϊκή Επιτροπή
      
         Αιτήματα
      
      Η προσφεύγουσα ζητεί από το Γενικό Δικαστήριο:
      
                  —
               
               
                  να ακυρώσει την απόφαση της καθής κατά το μέρος που η συμφωνία-πλαίσιο με την εταιρία UVD Robots APS για την παράδοση έως και 200 ρομπότ απολυμάνσεως έχει εξαντλήσει τα αποτελέσματά της με τη συμπλήρωση της ως άνω μέγιστης ποσότητας·
               
            
                  —
               
               
                  να καταδικάσει την καθής στα δικαστικά έξοδα.
               
            
         Λόγος ακυρώσεως και κύρια επιχειρήματα
      
      Προς στήριξη της προσφυγής η προσφεύγουσα προβάλλει τον ακόλουθο λόγο ακυρώσεως.
      Η ανακοινωθείσα με το δελτίο τύπου της 21ης Σεπτεμβρίου 2021 απόφαση της Ευρωπαϊκής Επιτροπής να προμηθευθεί περαιτέρω 100 ρομπότ, μολονότι η συμφωνία-πλαίσιο έχει εξαντλήσει τα αποτελέσματά της, αντιβαίνει στην αρχή της νομιμότητας της διοικητικής δράσεως, η οποία κατοχυρώνεται στο πρωτογενές δίκαιο και δη στο άρθρο 263, δεύτερο εδάφιο, ΣΛΕΕ σε συνδυασμό με το άρθρο 264 ΣΛΕΕ.
      Στην υπόθεση C — 23/20 (1) το Ευρωπαϊκό Δικαστήριο απεφάνθη ότι με τη συμπλήρωση της εκτιμώμενης μέγιστης ποσότητας η συμφωνία-πλαίσιο έχει εξαντλήσει τα αποτελέσματά της. Επομένως, η απόφαση της Ευρωπαϊκής Επιτροπής να παραγγείλει, επί τη βάσει της συναφθείσας με την εταιρία UVD Robots APS συμφωνίας-πλαισίου για την παράδοση έως και 200 ρομπότ απολυμάνσεως, περαιτέρω 100 ρομπότ απολυμάνσεως αντιβαίνει στο άρθρο 49 της οδηγίας 2014/24/ΕΕ του Ευρωπαϊκού Κοινοβουλίου και του Συμβουλίου, της 26ης Φεβρουαρίου 2014, σχετικά με τις δημόσιες προμήθειες και την κατάργηση της οδηγίας 2004/18/ΕΚ (2) καθώς και στο παράρτημά της V, μέρος Γ, σημεία 7, 8 και 10, στοιχείο α', σε συνδυασμό με το άρθρο της 33, και στις οριζόμενες στο άρθρο 18, παράγραφος 1, της ως άνω οδηγίας αρχές της ίσης μεταχειρίσεως και της διαφάνειας.
      
         (1)  Απόφαση της 17ης Ιουνίου 2021, Simonsen & Weel, C-23/20, EU:C:2021:490.
      
         (2)  EE 2014, L 94, σ. 65.